Internasionale verslag – 29 Maart 2020 - Corona Krisissentrum
Tuis / COVID-19 / Internasionale verslag – 29 Maart 2020
Internasionale verslag – 29 Maart 2020
Teen die einde van die naweek sal bykans 800 000 mense in die wêreld positief vir die koronavirus getoets het en sal die sterftesyfer tot byna 35 000 styg. Behalwe vir die 800 000 is daar genoeg rede om te glo dat 'n paar miljoen mense waarskynlik reeds die virus onder lede het, maar nog net nie daarvoor getoets is nie.
Hier is die enkele hoofpunte oor internasionale verwikkelinge met die pandemie:
Die voorkoms van die virus in sommige Amerikaanse stede is steeds 'n groot bron van kommer. Die VSA het meer as 110 000 gevalle van die virus en President Trump oorweeg om verskeie state aan die ooskus in 'n staat van inperking te plaas. Die grootste probleem is steeds die stad New York waar daar Saterdag elke 9,5 minute iemand weens die koronavirus gesterf het. Die burgemeester van New York verwag dat 50% van die stad se inwoners uiteindelik met die virus besmet gaan word. Meer as 30 000 mense in New York het reeds positief getoets, maar dit gaan waarskynlik oor die volgende paar dae skerp styg.
In Europa het Spanje Saterdag hulle meeste sterftes nog op een dag beleef. Meer as 6000 mense is reeds in Spanje weens die virus dood en meer as 70 000 het positief vir die virus getoets. Ook in al die ander Europese lande styg die voorkoms van die virus en sterftes steeds.
In die Verenigde Koninkryk het die mediese direkteur van die Nasionale Gesondheidsdiens gesê dat hulle suksesvol sou wees indien sterftes in die VK tot onder 20 000 beperk kan word. Tot op hede het byna 1100 mense daar weens die koronavirus gesterf.
Nog 'n land in Europa waar daar ernstige kommer oor 'n skerp toename in besmetting heers, is Frankryk. Meer as 4600 nuwe gevalle is Saterdag aangemeld, die meeste nog op een dag. Meer as 38 000 mense in Frankryk is nou reeds met die virus gediagnoseer.
In Italië, dié land in Europa met die hoogste voorkoms van mense met die virus en met die meeste sterftes, is daar ook nog geen lig in die tonnel nie. Meer as 10 000 mense is reeds in Italië dood weens die virus en die daaglikse dodetal het die naweek tot byna 1000 gevalle gestyg. In totaal het meer as 90 000 Italianers reeds die virus opgedoen.
In die Ooste is daar meer lande en streke waar dinge stadigaan na normaal begin terugkeer. In Wuhan, die stad in China waar die virus aanvanklik ontwikkel het, is dele van die stad heropen. Die stad was vir twee maande volledig afgesluit. In Suid-Korea het daar Saterdag vir die eerste keer sedert die uitbraak van die virus meer mense volledig van die virus genees as wat daar nuwe voorvalle van besmetting aangemeld is.
Sportgebeurtenisse het hierdie naweek bykans regoor die wêreld tot 'n stilstand gekom met die minste sportbyeenkomste in die wêreld sedert die einde van die Tweede Wêreldoorlog. Alle internasionale sportbyeenkomste is afgestel en in die meeste lande in die wêreld is geen sportbyeenkomste toegelaat nie. Dit gaan waarskynlik tot in Mei vanjaar die geval wees. Sportlui in Europa het die naweek gesê dat die sokkerseisoen in die Noordelike Halfrond waarskynlik heeltemal verloor gaan word.
Behalwe vir sportgebeurtenisse wat in die slag bly, kan protesgroepe regoor die wêreld ook nie voortgaan met beplande betogings nie. Palestynse groepe in die Gaza-strook het Saterdag aangekondig dat hulle die beplande massabetogings op die grens met Israel wat vir die komende week beplan is, aflas weens die verspreiding van die koronavirus in die Gaza-strook.
Streng nuwe inperkingsmaatreëls sal van Maandag af regoor Rusland heers. Alle binnelandse en internasionale vlugte is gekanselleer, grense word gesluit en restaurante en verskeie ander winkels en besighede moet tydelik sluit. Die hele week is as 'n betaalde vakansieweek vir Russe afgekondig en net mense wat noodsaaklikse dienste lewer mag gaan werk. Rusland het tans sowat 1300 gevalle van die virus.
Frank Snowden, 'n historikus by Yale Universiteit in die VSA was in die Vatikaanstad besig om navorsing te doen oor onder andere hoe die Swart Dood in die middel van die veertiende eeu tot die dood van miljoene mense en uiteindelik politieke-, geloofs-, maatskaplike en ekonomiese hervormings aanleiding gegee het. Snowden, 'n kenner van vorige pandemies in die wêreld is tans vasgekeer in Italië en kan weers die inperkingsmaatreëls daar nie na die VSA terugkeer nie. Volgens hom sal die korona-pandemie die wêreld se stelsels vir altyd verander met die kans op grootskaalse politieke, ekonomiese en ander hervormings.